Iskusotilas (Tähtien sota)

Iskusotilaat (), tunnettu myös Imperiumin iskujoukkoina () ja myöhemmin Ensimmäisen ritarikunnan iskujoukkoina (), ovat kuvitteellisia sotilaita Tähtien sota -universumissa. Suurin osa Galaktisen Imperiumin armeijan maajoukoista koostuvat näistä sotilaista, ja ne palvelevat keisari Palpatinen ja hänen komentajiensa, kuten Darth Vaderin ja suurmoffi Tarkinin, alaisuudessa. Sotilaiden tehokkuus perustuu pitkälti ankaraan kuriin, tehokkaaseen koulutukseen ja edistyneeseen teknologiaan.

Tausta
Elokuvassa Tähtien sota: Episodi II – Kloonien hyökkäys paljastuu, että ensimmäiset kloonisotilaat ovat mandalorialaisesta palkkionmetsästäjästä, Jango Fettistä, kloonattuja ihmisiä, joista muodostetaan Galaktiselle tasavallalle armeija Kloonisotiin. Elokuvassa Tähtien sota: Episodi III – Sithin kosto kloonisotilaat toteuttavat kansleri Palpatinen komennuksen alaisena käskyn 66 ja tappavat jedikenraalinsa. 501. legioonasta muodostetaan Imperiumin ensimmäiset iskujoukot.

Aluksi iskujoukot toimivat Imperiumin armeijana, joka torjuu kapinointiyrityksiä ja pitää yllä keisarillista valtaa. Iskusotilaiden määrä kasvaa, kun Palpatine alkaa rekrytoida myös tavallisia alokkaita ja varusmiehiä, vaikka kloonien korvaaminen ihmisillä heikentää Imperiumin maineikkaiden sotilaiden tehokkuutta, mikä on muun muassa näkynyt iskujoukkojen lähinnä vaihtelevasta, paikoin jopa heikosta kyvystä osua maaliin tulitaisteluiden yhteydessä.

Kun Imperiumista tulee vakaampi ja Imperiumin laivasto perustetaan, iskujoukoista tulee Palpatinen henkilökohtainen armeija ja heidät värvätään Imperiumin tukikohtiin ja risteilijöille, jopa Kuolemantähdelle.

Palpatinen kuollessa iskusotilaat alkoivat palvella Imperiumista irtaantuneita järjestöjä. Elokuvan Star Wars: The Force Awakens tapahtumien aikaan heidän haarniskansa on suunniteltu uudelleen ja he palvelevat Imperiumin jäänteistä muodostunutta Ensimmäistä ritarikuntaa. Useimmat Ensimmäisen ritarikunnan sotilaat olivat siepattu omilta vanhemmiltaan jo lapsina sekä altistettu rankalle koulutukselle ja propagandalle, jotta näistä saataisiin uskollisia. Jotkut iskusotilaat kuitenkin vastustivat  ”uudelleenohjelmointiaan”, kuten FN-2187, jolle Poe Dameron antoi nimen Finn, kun tämä auttoi häntä pakenemaan Kylo Renin tähtihävittäjältä, sekä TZ-1719 (joka nimesi itsensä Jannahiksi) ja muut Komppanian 77 iskusotilaat, jotka lähtivät maanpakoon Kef Birille.

Elokuvassa Star Wars: The Rise of Skywalker paljastui, että kuolleeksi luulleen Palpatinen kannattajat, Sith Ikuisesti -kultin jäsenet, olivat kasvattaneet Exegol-planeetalla omista jälkeläisistään sithien ja Voiman pimeän puolen opeilla miehistöä Ensimmäisen ritarikuntaa voimakkaamman armeijan, Viimeisen ritarikunnan, laivastoon. Sen miehistöön kuuluvia iskusotilaita kutsuttiin sith-sotilaiksi.

Erikoisyksiköitä

Galaktinen Imperiumi 
Hiekkasotilaat (): Nähtiin alkuperäisessä Tähtien sodassa Tatooinella. Heillä on mustat, valkoiset tai oranssit olkasuojukset sekä vain lievästi eri lailla muotoillut haarniskan osat kuin tavallisilla iskusotilailla.
Kylmähyökkäysiskusotilaat (): Tunnettu myös lumisotilaina (). Nähtiin Imperiumin vastaiskussa hyökkäämässä Hothilla sijaitsevaan Kapinaliiton Echo Base -tukikohtaan. Työskentelevät lähinnä kylmissä olosuhteissa ja heillä on huppumaiset kypärät.
Tiedustelusotilaat (): Nähtiin Jedin paluussa etsimässä kapinallisia Endorin metsäkuusta. Heille on opetettu selvitymistaitoja useisiin eri maastoihin. Kypärien silmikot ovat leveämmät ja haarniska kevyempi, jotta he pystyisivät reagoimaan nopeammin.
Kuolonsotilaat (): Nähtiin Rogue Onessa, Star Wars Rebelsissä ja The Mandalorianissa. Heillä on mustat haarniskat ja he toimivat tärkeiden upseereiden kuten edistyneen asetutkimusosaston johtaja Orson Krennicin, suuramiraali Thrawnin, ministeri Veris Hydenin ja moffi Gideonin henkivartijoina. Nimetty Legends -jatkumossa esiintyneiden zombeja muistuttavien sotilaiden mukaan.
Rannikkoiskusotilaat (): Tunnettu myös vain rannikkosotilaina (). Nähtiin Rogue Onessa suojelemassa Scarifilla sijaitsevaa tukikohtaa, jossa säilytettiin Kuolemantähden piirustuksia.
Partiosotilaat (): Nähtiin Solossa partioimassa Corellian ja muiden kaupunkiplaneettojen katuja.
Mutasotilaat (): Nähtiin Solossa käymässä taisteluita soisissa ja mutaisissa maastoissa. Tultuaan erotetuksi Imperiumin lentoakatemiasta, Han Solo palveli kolme vuotta mutasotilaana Mimbanilla ennen kuin liittyi galaksin alamaailmaan.
Puhdistussotilaat (): Nähtiin videopelissä Star Wars Jedi: Fallen Order Darth Vaderin ja inkvisiittoreiden alaisuudessa metsästäen käskystä 66 selvinneitä jedejä.
Mustasotilaat (): Nähtiin alun perin Star Wars Legends -materiaalissa. He olivat joko kyberneettisillä lisäosilla varustettuja mustahaarniskaisia sotilaita tai droideja, joita Imperiumi käytti pienissä määrin. Kaanonissa mustasotilaat nähtiin ensi kertaa mobiilipelissä Star Wars: Commander (2015) ja droidiversiot näistä sotilaista nähtiin myöhemmin moffi Gideonille työskentelevinä erikoissotilaina televisiosarjassa The Mandalorian.

Ensimmäinen ritarikunta 
Liekkisotilaat (): Nähtiin The Force Awakensissä polttamassa Tuanulin kylä Jakkussa maan tasalle sekä The Last Jedissa kapteeni Phasman alaisuudessa. Kantoivat liekinheittimiä ja heillä oli kypärissään ohuen rakoiset silmikot sekä haarniskoissaan lämpötilojen kestämistä helpottavat mekanismit.
Mellakanhallintaiskusotilaat (): Nähtiin The Force Awakensissä hyökkäämässä Takodanalle. Kantavat mukanaan mellakoiden hallintaan tarkoitettuja kilpiä sekä sähköistettyjä nuijamaisia Z6-kapuloita.
Lumisotilaat (): Nähtiin The Force Awakensissä vartioimassa Tähdentappajatukikohdan ympäristöä tunkeilijoiden varalta. Imperiumin lumisotilaiden tavoin työskentelevät lähinnä kylmissä olosuhteissa.
Teloittajaiskusotilaat (): Nähtiin The Last Jedissa kapteeni Phasman alaisuudessa. Heidän tehtävänsä on teloittaa petoksesta epäillyt iskusotilaat.
Rakettisotilaat (): Nähtiin The Rise of Skywalkerissa ajamassa Reytä, Finniä, Poe Dameronia, Chewbaccaa, BB-8:aa ja C-3PO:ta takaa Pasaanalla. Heillä on selässään NJP-900 -rakettireput, joiden avulla he voivat käydä taisteluita ilmasta. Heillä on leveämmät kypärät ja ohuemmat silmikot kuin leikkisotilaiden kypärissä.

Viimeinen ritarikunta 
Sith-sotilaat (): Nähtiin The Rise of Skywalkerissa osana sith-laivaston miehistöä. Heillä on punaisen väriset versiot Ensimmäisen ritarikunnan iskusotilaiden haarniskoista. Kasvatettu Sith Ikuisesti -kultin jäsenten jälkeläisistä ja koulutettu uskollisemmiksi sekä taitavammiksi taisteilijoiksi kuin Ensimmäisen ritarikunnan iskusotilaat. Heidän muodostamia legioonia oli myös nimetty entisten sithien mukaan kuten kolmannen legioonan nimi oli Revan-legioona.
Sith-rakettisotilaat (): Nähtiin The Rise of Skywalkerissa osana sith-laivaston miehistöä. Sith-sotilaiden ilmataisteluihin koulutettu yksikkö, joilla on punaisen väriset versiot Ensimmäisen ritarikunnan rakettisotilaiden haarniskoista.
Suvereenisuojelijat (): Nähtiin The Rise of Skywalkerissa Palpatinen henkivartijoina. Pukeutuvat punaisiin haarniskoihin ja viittoihin sekä heillä on kulmikkaammat kypärät kuin Viimeisen ritarikunnan sith-sotilailla. Kantavat aseinaan ainutlaatuisia kaksitahoisia energiakiväärejä.

Varustus 
Imperiumin iskujoukoilla on valkoinen panssari ja kypärä sekä vyö, josta löytyy muun muassa kranaatti. Imperiumin sotilaiden perusaseina ovat Blastech Industriesin E-11 -sädekiväärit, Ensimmäisen ritarikunnan sotilaiden perusaseina EnSonn-Blas Corporationin F-11D -kiväärit ja Viimeisen ritarikunnan sith-sotilaiden perusaseina olivat ST-W48 -kiväärit.

Lähteet

Aiheesta muualla 

Iskusotilaat Tähtien sodan virallisilla sivuilla 
Ensimmäisen ritarikunnan iskusotilaat Tähtien sodan virallisilla sivuilla 
Iskusotilas Wookieepediassa 
Iskusotilas (Ensimmäinen ritarikunta) Wookieepediassa 
Iskusotilas Jedipediassa
Iskusotilas (Ensimmäinen ritarikunta) Jedipediassa

Tähtien sodan järjestöt‎